Anders Fogh Rasmussen (V), 2008-03-12:
Regeringen ønsker en fast og fair udlændingepolitik.
En fast og fair udlændingepolitik er en udlændingepolitik, hvor vi begrænser tilstrømningen til Danmark som følge af asyl og familiesammenføring for derved at få flere kræfter til at kunne gøre noget mere for, at de danskere med indvandrerbaggrund, der allerede er her, kan komme i arbejde og kan få job.
Det er den politik, regeringen har fulgt siden 2001, og det er den politik, der har betydet, at der er sket de kraftige fremskridt i integrationen i det danske samfund.
Vi har strammet udlændingepolitikken, så det antal udlændinge, der kommer til Danmark i dag som følge af familiesammenføring og asyl, nu er nede på mindre end en tredjedel af niveauet i 2001, da vi overtog regeringsansvaret.
Samtidig har vi med den anden hånd åbnet for, at flere kan komme til Danmark for at arbejde og for at uddanne sig og dygtiggøre sig; faktisk er der siden 2001 sket næsten - næsten - en firedobling af antallet af opholdstilladelser til arbejde og uddannelse.
På integrationsområdet er der meget, der skal gøres endnu, men der er opnået betydelige fremskridt siden 2001.
Der er sket en markant forbedring af beskæftigelses- og uddannelsessituationen for personer med indvandrerbaggrund, unge indvandreres ægteskabsmønster er ændret som følge af 24-års-reglen, og undersøgelser viser, at diskriminationen i samfundet er blevet markant mindre.
Der er en meget klar sammenhæng mellem antallet, der kommer hertil, og mulighederne for at gøre noget ekstra for integrationen.
Og derfor hører en stram udlændingepolitik uløseligt sammen med en positiv integrationspolitik.
Og lad mig bare nævne nogle konkrete eksempler:
Unge med indvandrerbaggrund uddanner sig som aldrig før.
Hvis vi under ungdomsuddannelserne ser på antallet af 16-19-årige med indvandrerbaggrund, viser det sig, at den andel, som er i gang med en uddannelse, er vokset fra 42 pct. til 47 pct., og det svarer til en stigning på over 3.000 personer.
Hvis vi kigger på de videregående uddannelser, ser vi, at der også sker fremskridt her.
Hvis vi tager danskere med indvandrerbaggrund under videregående uddannelser, viser det sig, at andelen er steget fra 12 pct. til 21 pct. i den tid, vi har haft regeringsansvaret, og det svarer til en stigning på godt 2.700 personer.
Så der er altså tale om betydelige fremskridt, når vi ser på integrationsindsatsen i det danske samfund. Men det er også åbenbart, at der er meget at gøre endnu, for selv om der er sket en stigning i beskæftigelsen på 30.000 siden 2001, så er den mindre positive side af historien, at det stadig væk er sådan, at omkring halvdelen af de danskere med indvandrerbaggrund, som er fra ikkevestlige lande, ikke er i beskæftigelse, og der skal vi gøre en ekstra indsats.
Og her handler det i meget høj grad om at gøre en ekstra indsats for at få flere kvinder med indvandrerbaggrund ud på arbejdsmarkedet.
Det er en væsentlig forudsætning for fremskridt i integrationen, at kvinder med indvandrerbaggrund kommer ud og deltager aktivt i det danske samfund, og derfor er regeringen i gang med at iværksætte initiativer for at styrke beskæftigelse og iværksætteri blandt kvinder med indvandrerbaggrund.
Regeringen vil desuden forstærke indsatsen for at forebygge og bekæmpe ungdomskriminalitet.
Vi vil skærpe reglerne om forældrenes ansvar, fordi vi må holde fast i, at når store børn drager hærgende rundt i byerne, er det også forældrenes ansvar, og vi ønsker at styrke forældrenes ansvar, også erstatningsansvar.
Når vi ser børn under 15 år deltage i hærværk og andre former for uroligheder, så er det nødvendigt at overveje, om der kan iværksættes særlige sanktioner over for dem, der er under 15 år og derfor er under den kriminelle lavalder.
Vi er faktisk også indstillet på at overveje aldersgrænsen for den kriminelle lavalder.
Vi er indstillet på at skaffe flere sikrede pladser i døgninstitutioner til unge kriminelle, og vi er indstillet på øget videoovervågning på særligt udsatte steder, alt sammen for at forebygge ungdomskriminalitet.
Så er det endvidere også vigtigt at være opmærksom på, at integration også er det, man kunne kalde værdibaseret integration.
Det er dette, at de, der kommer her til landet, har en forståelse for, hvad det er for et samfund, de er kommet til; hvad det er for et samfund, de lever i.
Det er, at de accepterer de grundprincipper, som det danske samfund bygger på.
Derfor vil regeringen iværksætte en national handlingsplan til forebyggelse og bekæmpelse af ekstremisme og radikalisering.
Vi vil i Integrationsministeriet etablere et særligt antiradikaliseringskontor.
Vi vil bl.a. bruge dette kontor til tilsyn med privatskoler.
Vi har iværksat et initiativ, der i øvrigt bliver offentliggjort i dag, i form af en demokratikanon, som er et instrument, der kan bruges i skoler, i folkeoplysning og overalt i det danske samfund til at skabe bevidsthed om og debat om, hvad det er for grundprincipper, det danske folkestyre bygger på.
Vi har behov for at skærpe bevidstheden om, at vi i Danmark har frihed, også ytringsfrihed.
Der har vi folkestyre, og der har vi fredelig dialog og ikke vold og uroligheder, hvis der er noget, man er uenig i.
Vi vil i øvrigt her i 2008 etablere et særligt råd for unge med indvandrerbaggrund, der skal fungere som en demokratisk platform.
Afrundende vil jeg sige: Vi skal have et samfund, der er kendetegnet ved, at der er frihed til forskellighed.
Vi forlanger ikke, at alle skal være ens og mene det samme.
Men for at et samfund skal hænge godt sammen, så skal der være en respekt for, der skal være en bevidsthed om, og der skal være en forståelse for de grundprincipper, som det danske samfund bygger på - de grundlæggende folkestyreprincipper, som vores samfund bygger på.
Og det er det, regeringen ønsker med den værdibaserede integration.
Så regeringen er i gang med en række initiativer, som alle sigter på at forbedre integrationen i det danske samfund.
Men vi må hele tiden slå fast, at forudsætningen for at få en vellykket integration i det danske samfund er at holde fast i en stram udlændingepolitik, der begrænser det antal, der kommer her til landet som følge af asyl og familiesammenføring.
Hvis man ikke er parat til det, så er resten af snakken om integration bare varm luft.